Id-dikjarazzjoni tal-eks Kummissarju, Joe Borg, fil-faċċata tal-gazzetta KullĦadd tikkonferma kif il-Kap tal-Partit Nazzjonalista, Simon Busuttil, kellu influwenza qawwija fl-għażla ta' Salvu Mallia bħala kandidat tal-Partit Nazzjonalista. Jirriżulta b'mod ċar li l-ħtieġa li Mallia jikkontesta l-elezzjoni ġenerali mal-PN kienet għalkollox ġudizzju ta' Simon Busuttil. Fil-fatt, il-Kap tal-Oppożizzjoni, qed jagħmilha ċara li l-Partit Nazzjonalista huwa l-partit ta' Salvu Mallia u sal-bieraħ stess iddefenda l-lingwaġġ tiegħu mat-Times of Malta. Tant li l-għada Salvu Mallia għamel aktar kummenti li kisbu l-istmerrija ta' bosta, it-Times of Malta irrapportat kif minflok il-Partit Nazzjonalista ddistanza ruħu mill-kandidat Salvu Mallia, ddeffendieh billi qal li qed jitkellem mill-qalb biex jibgħat messaġġ kontra Gvern Laburista. Dan minkejja li Salvu Mallia reġa' qabbel lil Prim Ministru mal-pesta, mal-kanċer u mad-dittattur Adolf Hitler. "Is-sentiment tiegħu wieħed jifhmu" qal kelliem għall-Partit Nazzjonalista. "Ċertament jitkellem mill-qalb u jekk jagħżel lingwaġġ ikkulurit biex jagħmel dan, jagħmel hekk għax irrabjat b'dak li qed jara," qal il-kelliem tal-Partit Nazzjonalista li mbagħad irrifjuta li jwieġeb domandi dwar il-kundizzjonijiet li għamel Salvu Mallia lill-Partit Nazzjonalista. Kundizzjonijiet li Salvu Mallia semmiehom għall-ewwel darba f'intervista l-Ħadd li għadda u li sa issa ħadd ma jaf x'inhuma. Fl-aħħar jiem kulħadd seta' jinnota esponenti ewlenin tal-Partit Nazzjonalista jlissnu t-tħassib tagħhom b'din l-għażla. Uħud kienu ċari u qalu li Mallia huwa liability filwaqt li oħrajn kienu iktar kawti u pubblikament qalu li ma jaqblux miegħu. It-tgergir fil-pubbliku kien riżultat tal-fatt li internament ma ta kas ħadd għax l-attenzjoni ilha tinġibed. Fil-fatt, ftit ġimgħat ilu, kienet din il-gazzetta stess li żvelat għall-ewwel darba li kien hemm min kien qiegħed jhedded b'riżenji minn kumitati sezzjonali jekk kemm–il darba l-PN ma kienx se jieħu passi kontra Salvu Mallia. Għalkemm lil dawn in-nies weġbuhom uffiċjali b'karigi għoljin u qalulhom li se jieħdu nota, is-sitwazzjoni baqgħet sejra għall-agħar. Dan anke għax f'kull stadju kien ċar li Mallia għandu l-appoġġ tal-Kap, u tal-President tal-Eżekuttiv tal-Partit Nazzjonalista, Ann Fenech. Però fi gruppi magħluqa fuq Facebook għal Nazzjonalisti akkaniti, id-diskussjoni kienet waħda franka. Mhux wieħed u tnejn qalu li Salvu Mallia għandu jintwera l-bieb ta' barra llum qabel għada. "Aħjar ma ġie xejn magħna bir-rispett kollu," kiteb xi ħadd. Filwaqt li oħrajn ddeskrivew id-deċiżjoni bħala waħda li turi kif "ma nitgħallmu qatt." Min-naħa l-oħra kien hemm ukoll minn qabez għal Mallia u qal li "Dawn l-affarijiet ħalluhom f'idejn imexxi." X'qed jgħid il-Partit Laburista? Il-Partit Laburista qal li l-fatt Salvu Mallia, ma ddejjaq xejn jerġa' jirrepeti dak li qal fuq Hitler, anzi mar oltre u semma l-Mussolini u reġa' rriafferma dak li qal dwar il-pesta wkoll qed jagħmel lil Simon Busuttil iktar irrelevanti. Il-Partit Laburista qal li d-diskors ta' Mallia mhux offiża mhux għall-Prim Ministru biss imma għal kull min għandu ftit sens ta' storja. "F'dan il-ġenoċidju nqatlu miljuni ta' nies f'gas chambers minħabba mibgħeda razzjali. L-istess persuna li daħħal l-Ewropa kollha fi gwerra dinjija. L-istess bniedem li ttortura lil kull min ma qabilx miegħu inkluż lil niesu stess," qal il-Partit Laburista. Il-Partit Laburista żied li Salvu Mallia huwa karikatura ta' x'għandu jkun politiku. "Qed joffendi l-intelliġenza tan-nies u qed ixerred mibgħeda li ma teżistix," jemmen lill-Partit Laburista. Il-Partit Laburista nnota li wara li għajjar lill-Kulleġġ tal-Kummissarji Ewropej għax ġie approvat il-proġett kollu tal-enerġija wara sentejn investigazzjoni, Simon Busuttil qed jibqa' lura milli jikkundanna lill-kandidat tiegħu li qed joffendi mhux biss avversarji politiċi imma lil kull min għandu sens ta' diċenza.